VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO

Į S A K Y M A S

DĖL MOKESTINIŲ PRIEVOLIŲ LIKUČIŲ SUDERINIMO AKTO FR0299 FORMOS, JOS UŽPILDYMO IR PATEIKIMO TAISYKLIŲ PATVIRTINIMO

2003 m. gruodžio 10 d. Nr. V-314

Vilnius

Vadovaudamasi Valstybinės mokesčių inspekcijos prie Finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2001, Nr. 85-2991; 2002, Nr. 20-786), 18.11 punktu ir siekdama suvienodinti apskričių valstybinių mokesčių inspekcijų (toliau – AVMI) atliekamas likučių suderinimo procedūras:

1. Tvirtinu pridedamas:

1.1. Mokestinių prievolių likučių suderinimo akto FR0299 formos užpildymo ir pateikimo taisykles (toliau – Taisyklės).

1.2. Mokestinių prievolių likučių suderinimo akto FR0299 formą (toliau – FR0299 forma).

2. Įsakau:

2.1. AVMI viršininkams užtikrinti, kad šiomis Taisyklėmis būtų vadovaujamasi atsižvelgiant į konkrečios AVMI struktūrą, funkcijų pasiskirstymą ir kad būtų naudojama FR0299 forma bei atliekama FR0299 formoje įrašytų duomenų derinimo su mokesčių mokėtojais funkcija.

2.2. Valstybinės mokesčių inspekcijos prie Lietuvos Respublikos finansų ministerijos (toliau – Inspekcija) Duomenų valdymo skyriui į Dokumentų formų registrą įtraukti šiuo įsakymu patvirtintą FR0299 formą.

2.3. Atitinkamas veiklos sritis kuruojantiems Inspekcijos viršininko pavaduotojams ir AVMI viršininkams kontroliuoti šio įsakymo vykdymą.

3. Pripažįstu netekusiu galios Inspekcijos viršininko 2001 m. birželio 25 d. įsakymą Nr. 156 „Dėl įmokų suderinimo akto FR0272 formos, jos užpildymo ir pateikimo taisyklių patvirtinimo“ (Žin., 2001, Nr. 56-2012).

Viršininkė	Violeta Latvienė

PATVIRTINTA

Valstybinės mokesčių inspekcijos

prie Lietuvos Respublikos finansų ministerijos

viršininko

2003 m. gruodžio 10 d. įsakymu Nr. V-314

MOKESTINIŲ PRIEVOLIŲ LIKUČIŲ SUDERINIMO AKTO FR0299 FORMOS UŽPILDYMO IR PATEIKIMO TAISYKLĖS

I. BENDROSIOS NUOSTATOS

1. Mokestinių prievolių likučių suderinimo akto FR0299 formos užpildymo ir pateikimo taisyklės (toliau – Taisyklės) nustato mokesčių mokėtojų atsiskaitymo su valstybės ir savivaldybių biudžetais bei valstybės pinigų fondais faktų įforminimo tvarką.

2. Šios Taisyklės parengtos vadovaujantis Lietuvos Respublikos Vyriausybės 1999 m. birželio 3 d. nutarimo Nr. 719 „Dėl Inventorizacijos tvarkos patvirtinimo“ (toliau – Nutarimas, Žin., 1999, Nr. 50-1622) 3 punktu, Lietuvos Respublikos mokesčių administravimo įstatymo (Žin., 1995, Nr. 61-1525; 2002, Nr. 123-5516) 18 straipsniu, Valstybinės mokesčių inspekcijos prie Finansų ministerijos nuostatais, patvirtintais Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2001, Nr. 85-2991; 2002, Nr. 20-786), Valstybinės mokesčių inspekcijos prie Lietuvos Respublikos finansų ministerijos viršininko 2000 m. birželio 30 d. įsakymu Nr. 138 patvirtinta Valstybinėje mokesčių inspekcijoje gaunamų prašymų, pasiūlymų ir skundų nagrinėjimo bei atsakymų ir informacijos interesantams teikimo tvarka (toliau– Tvarka, Žin., 2000, Nr. 67-2043) ir Valstybinės mokesčių inspekcijos prie Lietuvos Respublikos finansų ministerijos viršininko 2003 m. lapkričio 18 d. įsakymu Nr. V-298 patvirtinta atsiskaitymo su valstybės, savivaldybių biudžetais ir valstybės pinigų fondais pažymų išdavimo taisyklėmis (toliau – Pažymų išdavimo taisyklės, Žin., 2003, Nr. 112-5053).

3. Apskričių valstybinės mokesčių inspekcijos (toliau – AVMI) dviem egzemplioriais užpildytas mokestinių prievolių likučių suderinimo akto FR0299 formas (toliau – FR0299 forma) teikia pagal mokesčių mokėtojų žodinius ar rašytinius prašymus (taip pat gautus elektroniniu paštu) ir pagal mokesčių administratoriaus poreikį.

II. FR0299 FORMOS PILDYMAS

4. AVMI mokesčių apskaitos funkcijas atliekantys padaliniai (toliau – AVMI MAP), vadovaudamiesi Lietuvos Respublikos mokesčių administravimo įstatymo (Žin., 1995, Nr. 61-525; 1997, Nr. 66-1594; 2000, Nr. 61-1823; 2001, Nr. 62-2211; 2002, Nr. 33-1254; 2002, Nr. 123-5516; 2003, Nr. 38-1711) 16 straipsnio 1 dalies 1 punktu ir šių Taisyklių 2 punkte nurodytais norminiais aktais, kiekvienais metais pagal praėjusių kalendorinių metų gruodžio 31 d. būklę ir turimus duomenis užpildytas FR0299 formas parengia magnetinėse laikmenose (į šias formas įtraukiami ir iš kitų AVMI gautų FR0299 formų duomenys). FR0299 formos iki kiekvienų metų vasario 1 dienos turi būti pateiktos AVMI skyrių mokesčių mokėtojų aptarnavimo funkcijas atliekantiems padaliniams (toliau – AVMI aptarnavimo padaliniai), kur jos ir saugomos.

5. Pasibaigus mokestiniams metams, nuo einamųjų metų vasario 1 dienos mokesčių mokėtojas, atvykęs į AVMI aptarnavimo padalinį, gali gauti užpildytos FR0299 formos du egzempliorius.

6. Mokesčių mokėtojas turi pateikti rašytinį prašymą (toliau – Prašymas), jeigu nori mokestinių prievolių likučius suderinti pagal bet kurios jo pasirinktos datos būklę. Vadovaudamasis Nutarimo 4, 5, 6, 7, 60 punktų ir Tvarkos 14 ir 19 punktų nuostatomis, mokesčių mokėtojas Prašymą turi pateikti AVMI, kurioje jis įregistruotas mokesčių mokėtoju. Jeigu pagal teisės norminius aktus mokesčių mokėtojas privalo mokesčius mokėti ir į kitų AVMI biudžeto pajamų surenkamąsias sąskaitas, apie tai jis turi nurodyti Prašyme. Prašymas perduodamas AVMI MAP, kuris turi užpildyti FR0299 formą.

7. Prašymą priėmusi AVMI užpildytos FR0299 formos du egzempliorius mokesčių mokėtojui turi pateikti per 5 darbo dienas (jeigu nereikia informacijos iš kitų AVMI), o jeigu reikia gauti papildomos informacijos iš kitų AVMI, tai užpildytos FR0299 formos du egzemplioriai mokesčių mokėtojui turi būti pateikti per 10 darbo dienų.

8. FR0299 formoje turi būti nurodoma:

8.1. AVMI pavadinimas;

8.2. FR0299 formos surašymo (bet ne pateikimo ar išspausdinimo) data ir numeris;

8.3. FR0299 formos surašymo vieta (AVMI, kurioje įregistruotas mokesčių mokėtojas, adresas);

8.4. mokesčių mokėtojo pavadinimas (arba vardas ir pavardė) ir kodas (arba asmens kodas);

8.5. mokestinių prievolių likučių suderinimo data (kada prašoma suderinti likučius);

8.6. FR0299 formoje įrašomi mokestinių prievolių likučiai yra duomenys apie mokestines nepriemokas arba permokas, esančias likučių suderinimo dieną (imtinai). Į likutį įtraukiamos mokestinės prievolės, kurių mokėjimo terminas iki likučių suderinimo dienos yra suėjęs. Likučiai apskaičiuojami atsižvelgus į visus iki likučių suderinimo dienos turimus sumokėtų, įskaitytų ir grąžintų mokesčių duomenis;

8.7. FR0299 formos 1 skiltyje įrašomi mokestinių prievolių likučiai (permokos, nepriemokos) suderinimo dieną. Be to, nurodoma mokestinė nepriemoka, kurios reikalavimo teisė perleista AB Turto bankui, nepriemokos, dėl kurių vyksta mokestiniai ginčai, bei nepriemokos, kurioms suėjo išieškojimo senaties terminas;

8.8. FR0299 formos 2, 3, 4 ir 5 skiltyse įrašomi mokestinių prievolių likučių suderinimo dieną buvę mokesčių, paskirtų baudų, priskaičiuotų delspinigių (baudų palūkanų) ir palūkanų pagal mokestinės paskolos sutartis likučiai;

8.9. FR0299 formos 6 skiltyje įrašomas savivaldybės pavadinimas;

8.10. FR0299 formą pasirašo ją užpildęs AVMI darbuotojas ir nurodo savo pareigas, vardą bei pavardę;

8.11. FR0299 formą pasirašo mokesčių mokėtojo vadovas ar jo įgaliotas asmuo ir nurodo savo pareigas, vardą bei pavardę.

III. FR0299 FORMOS PATEIKIMAS

9. AVMI MAP, gavęs mokesčių mokėtojo prašymą, ne vėliau kaip kitą darbo dieną turi kreiptis (elektroniniu paštu, faksu arba telefonu) į prašyme nurodytas kitas AVMI, kuriose mokesčių mokėtojas privalėjo mokėti mokesčius. Pastarosios atsakymus – užpildytas FR0299 formas AVMI MAP turi persiųsti per 5 darbo dienas.

10. AVMI MAP, gavęs duomenis iš visų prašyme nurodytų AVMI, užpildo bendrą mokesčių mokėtojo FR0299 formą, į kurią įtraukia ir iš kitų AVMI gautus duomenis.

11. AVMI užpildytos ir pasirašytos FR0299 formos du egzemplioriai pateikiami mokesčių mokėtojui pagal Tvarkos 21 punkto ir Pažymų išdavimo taisyklių 24 ir 25 punktų nuostatas.

12. Mokesčių mokėtojas pasirašo abu FR0299 formos egzempliorius, iš kurių vieną pateikia AVMI, kurioje jis įregistruotas mokesčių mokėtoju, o kitą pasilieka sau.

13. AVMI MAP užpildytą FR0299 formą faksu arba elektroniniu paštu turi išsiųsti visoms AVMI, iš kurių gauti duomenys buvo įtraukti į FR0299 formą.

IV. FR0299 FORMOS DERINIMAS

14. Jeigu yra FR0299 formoje nurodytų mokestinių prievolių likučių nesutapimų, mokesčių mokėtojas turi pateikti dokumentus, patvirtinančius mokesčių sumokėjimą, arba atlikti kitus su mokesčių apskaita susijusius veiksmus.

15. Dėl mokestinių prievolių likučių neatitikimų kitose AVMI mokesčių mokėtojas gali kreiptis:

15.1. tiesiogiai į kitų AVMI MAP arba

15.2. į AVMI, kurioje jis įregistruotas mokesčių mokėtoju. AVMI MAP turi padėti išsiaiškinti neatitikimus.

16. Mokesčių mokėtojui pageidaujant AVMI gali išduoti mokesčių mokėtojo kortelės kopiją pagal Tvarkos 21 punkto ir Pažymų išdavimo taisyklių 24 ir 25 punktų nuostatas.

17. AVMI MAP išnagrinėja mokesčių mokėtojo pateiktus dokumentus. Nustatytas klaidas koreguoja AVMI atitinkami padaliniai. Tokiu atveju mokesčių mokėtojui pateikiami du egzemplioriai patikslintos FR0299 formos, kurią jis suderina šių Taisyklių 12 punkte nustatyta tvarka.

18. AVMI MAP užpildytą patikslintą FR0299 formą faksu arba elektroniniu paštu turi išsiųsti visoms AVMI, iš kurių gauti duomenys buvo įtraukti į FR0299 formą.

V. BAIGIAMOSIOS NUOSTATOS

19. AVMI privalo mokesčių mokėtojui suteikti informaciją apie mokestinių prievolių likučių suderinimo tvarką ir sudaryti sąlygas išsiaiškinti duomenų, pateiktų FR0299 formoje, nesutapimus.

20. Jeigu pateiktoje FR0299 formoje nustatoma duomenų neatitikimų arba jei mokesčio permoka ar nepriemoka susidaro kitoje AVMI, mokesčių mokėtojas privalo įvykdyti tos AVMI nurodymus (pateikti prašymą įskaityti mokesčio skirtumą ar permoką ir pan.).

21. AVMI gautos pasirašytos FR0299 formos turi būti saugomos mokesčių mokėtojų bylose.

______________

FR0299 forma patvirtinta

Valstybinės mokesčių inspekcijos prie

Lietuvos Respublikos finansų ministerijos

viršininko

2003 m. gruodžio 10 d. įsakymu Nr. V-314

_______________APSKRITIES VALSTYBINĖ MOKESČIŲ INSPEKCIJA

MOKESTINIŲ PRIEVOLIŲ LIKUČIŲ SUDERINIMO AKTAS

_________________________Nr. ______

(data)

_______________________________________

(surašymo vieta)

apskrities valstybinė mokesčių inspekcija

ir	suderino likučius

(mokesčių mokėtojo pavadinimas, kodas)

pagal ____m._________ ___ d. duomenis

Apskaitomo mokesčio pavadinimas	Likutis suderinimo dieną	Savivaldybė

mokesčio	baudos	delspinigių (baudų palūkanų)	palūkanų pagal mokestinės paskolos sutartis

1	2	3	4	5	6
Iš viso

PASTABOS:

1. Mokesčių, baudų, delspinigių permoka žymima minuso ženklu (-),o nepriemoka žymima pliuso ženklu (+).

2. Duomenys pateikiami lito šimtosios dalies tikslumu.

(AVMI darbuotojo pareigų pavadinimas)	(parašas)	(vardas, pavardė)

SUDERINTA

_______________________________________________________

(mokesčių mokėtojo vadovo ar jo įgalioto asmens pareigų pavadinimas)

________________________

(parašas)

________________________

(vardas ir pavardė)

________________________

(data)

______________